Orogua

Oroguan saari on aina ollut todella mystinen. Oraakkeleiden kotisaari, joka legendan mukaan on magian kotipaikka. Tuo taru on helppo uskoa, sillä Oroguan ilmasto ja luonto muokkautuu Oraakkeleiden mukaan, Saari on lämmin ja vehreä, jossa kasvaa paljon erilaisia hedelmiä ja vihanneksia, joita ei viljellä. Saari antaa kaiken tarvittavan. Oroguassa lihansyönti on paheksuttua, mutta ei kiellettyä.

Oroguan luonto on täysin erilainen kuin muiden maailmansaarien, sillä se ei tottele vuodenaikoja, vaan Oraakkeleiden yleistä mielialaa sekä heidän pyyntöjään. Vain kerran on lumi koskettanut Oroguan maata, kun Daniel Agapeia laskettiin hautaansa.

Orogua on kaunis ja säältään tyyni, siellä olo on rauhoittavaa ja puhdistavaa. Orogua on täynnä vehreitä niittyjä, lehtometsiä, puroja sekä tietysti temppeleitä.

Orogua on yksi Agapeian suurista saarista, mutta on ainoa saari jolla ei ole omaa edustajaa saarihallituksessa, tai äänioikeutta. Oroguassa syntyy lapsia hyvin harvoin, ja jos näillä jälkeläisillä ei ole Näön lahjaa, he saavat kodin Tuhannen Kyyneleen palatsista. Orogua on koti vain Oraakkeleille.

Kaikki ovat tervetulleita rauhoittumaan ja meditoimaan, mutta pidempiaikainen oleskelu on kiellettyä. Ennen Agapeia-suvun perilliset saivat opiskella saarella, mutta yli 300 vuoteen ei Oraakkeleiden hoiviin ole päässyt pitkäksi aikaa. Oraakkeleilla on kuitenkin oikeus, jopa vastuu, myöntää turvapaikka sitä tarvitseville. Niissä tapauksissa asuinpaikkoja löytyy Oroguan pikkusaarilta, jotka ovat Rauhan saaret. Tähän onneksi ei ole ollut paljoa tarvetta Vapaiden Hallitsijoiden aikana. Ainoa, jolla on Oraakkeleiden lisäksi ainainen majoitus Oroguassa on Alkemisti.